Diari Oficial de la Generalitat Valenciana


Sumari del DOGV 5580, del 20-08-2007 (2007/8777)

Informació pública de l'aprovació de les bases particulars del Programa d'Actuació Integrada del Sector 17 Industrial d'Oliva.
------------------------------------------------------------------------------------------------------------------------------

### Dades del document

Número de DOGV
:   5580

Data del DOGV
:   20-08-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/8777


Data del document
:   27-06-2007

Organisme emissor
:   Ajuntament d'Oliva

Tipus de document
:   Informació Pública

Descriptors 

:   * Oliva
    * pla d'urbanisme
    * administració local

Informació pública de l'aprovació de les bases particulars del Programa d'Actuació Integrada del Sector 17 Industrial d'Oliva. [2007/8777]  
L'Ajuntament d'Oliva, en la sessió ordinària del dia 10 de maig de 2007, va adoptar, entre altres, l'acord d'aprovació de les bases particulars que han de regir el procediment d'adjudicació del Programa per a l'Actuació Integrada del Pla Parcial Sector 17 Industrial, i concretament:  
Primer. Iniciar el procediment per a la gestió indirecta del Programa d'Actuació Integrada del sector 17 Industrial, conforme al que estableixen els articles 131 i següents de la Llei 16/2005, Urbanística Valenciana.  
Segon. Aprovar les bases particulars per a l'adjudicació del Programa d'Actuació Integrada del Sector 17 Industrial, que es transcriu a continuació:  
Bases particulars per a l'adjudicació del Programa d'Actuació Integrada del Sector 17 del Pla General d'Ordenació Urbana (PGOU) d'Oliva (València).  
0. Abast de les presents bases  
Les presents bases particulars, que desenvolupen les bases generals reguladores de la gestió indirecta aprovades com a ordenança municipal pel Ple de l'Ajuntament d'Oliva el 27 de juliol de 2006 i publicades en el Butlletí Oficial de la Província (en avant BOP) de data 25 d'agost de 2006, es redacten d'acord amb el que disposen l'article 131.2 de la Llei Urbanística Valenciana (en avant LUV) i el 286 del Reglament d'Ordenació i Gestió Territorial i Urbanística (en avant ROGTU) que la desplega.  
Té com a objecte regular totes aquelles qüestions jurídiques, econòmiques i administratives que afecten tant el procediment d'adjudicació com el desenvolupament i execució del programa de referència, per mitjà de la gestió indirecta.  
I. Objecte del contracte  
El present contracte té com a objecte el desenvolupament i execució del programa d'actuació integrada que s'especifica en les presents bases particulars, on es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació. S'especifica en l'annex I, apartat A).  
II. Règim jurídic (art. 286.1.d del Reglament d'Ordenació i Gestió Territorial i Urbanística)  
El present contracte té naturalesa jurídica especial, i en tot el que no preveuen les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació.  
S'aplicaran de forma supletòria les disposicions incloses en el títol IV del llibre II del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i les establides en el reglament general de la dita llei, aprovat pel Reial Decret 1098/2001, així com les normes que regulen la contractació administrativa de les entitats locals que s'hi apliquen. En cas de contradicció entre els documents contractuals adés esmentats, l'ordre de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.  
III. Ordenació urbanística vigent (art. 131.2.a Llei Urbanística Valenciana)  
L'ordenació urbanística vigent en l'àmbit d'actuació és la que estableix el Pla General d'Oliva i que figura en l'apartat B) de l'annex I.  
IV. Memòria de necessitats i objectius del programa d'actuació integrada (art. 131.2.b Llei Urbanística Valenciana)  
1. Memòria de necessitats  
Haurà de justificar-se en la proposta de programació la necessitat d'abordar un desenvolupament urbà harmònic, sota un nou model que signifique una oferta de desenvolupament immobiliari industrial, d'alta qualitat, aprofitant al màxim les condicions naturals i d'accessibilitat del territori.  
2. Objectius de la programació  
El programa haurà de satisfer els objectius assenyalats en l'article 124 de la LUV. Açò és:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
· Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
· Fitar i delimitar les parcel·les aportades a la reparcel·lació amb caràcter previ a la redacció del projecte.  
· En cas d'existir, efectuar un estudi fefaent de les parcel·les semiconsolidades, amb proposta de solució en els termes establits en el capítol III del títol I de la Llei Urbanística Valenciana.  
· Presentar per a la seua aprovació el projecte de reparcel·lació.  
· Pagar els creditors nets abans que la reparcel·lació arribe al Registre de la Propietat.  
· Inscriure al Registre de la Propietat les noves finques resultants, especialment les destinades al domini públic.  
· Fer constar al Registre de la Propietat les afeccions existents (carreteres, ferrocarril, barrancs i altres)  
· Cancel·lar les finques cadastrals aportades a la reparcel·lació i inscriure les resultants en el Cadastre.  
· Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat d'execució que constitueix l'objecte del programa i realitzar les obres públiques addicionals que calguen, conforme a les previsions temporals i econòmiques del programa, definint-se, a nivell general, aquelles obres necessàries per a garantir els serveis urbanístics i la seua connexió amb les infraestructures generals.  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents; per a això serà necessari:  
· Els aspirants a urbanitzador hauran de proposar la seqüència lògica de desenvolupament de l'execució de tota l'obra d'urbanització necessària.  
· Aportar informes de les administracions sectorials les competències de les quals resulten afectades per l'actuació (carreteres, domini públic hidràulic, Diputació i altres que puguen veure's afectats).  
· Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres), acreditant que hi ha suficient capacitat de servei per a fer front al nou desenvolupament previst.  
d) Complementar les infraestructures i espais públics o reserves dotacionals en tot el que calga per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
E) Obtenir els sòls dotacionals públics de l'àmbit de l'actuació, o adscrits a esta, a favor de l'administració gratuïtament. Per a això, l'urbanitzador efectuarà la seua inscripció al Registre de la Propietat i en traslladarà a l'administració el certificat acreditatiu. De la mateixa manera, els lliurarà en perfectes condicions quan hagen finalitzat les obres d'urbanització, i n'estendrà la corresponent acta d'entrega. Els transformadors d'energia elèctrica es consideraran com a equipament privat i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit pels propietaris afectats.   
F) Obtenir l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta, sense perjudici de l'obligació legal de suportar les càrregues d'urbanització corresponent a la cessió.  
G) Ordenar el repartiment equitatiu de les càrregues i beneficis de l'actuació entre els afectats.   
H) Establir terminis per a edificar els solars resultants de l'actuació urbanitzadora.  
I) El programa podrà incloure, si pertoca, altres objectius complementaris amb un cost que siga assumit per l'urbanitzador i que no es transferisca als propietaris de terrenys afectats, com ara la realització, sota condicions i terminis específics, d'obres particulars que revisten un especial interés social, o la implantació d'instal·lacions recreatives o esportives privades, o d'obres públiques accessòries susceptibles de concessió i que, per raons tècniques, hagen d'executar-se junt amb les principals del programa, o l'execució de programes de restauració paisatgística o d'imatge urbana dins de l'àmbit del programa, conforme a les directrius establides en la Llei 4/2004, de 30 de juny, d'Ordenació del Territori i Protecció del Paisatge. L'edificació dels terrenys propietat de l'urbanitzador o d'altres propietaris adherits a la seua iniciativa en terminis més breus que els establits pel programa amb caràcter general es considera sempre objectiu complementari del programa.  
V. Paràmetres urbanístics  
Són els que es reflecteixen en l'apartat C) de l'annex I  
VI. Criteris i objectius territorials  
Són els que s'estableixen en l'apartat D) de l'annex I  
VII. Criteris d'ordenació urbanística (art. 131.2.d Llei Urbanística Valenciana)  
Els criteris d'ordenació urbanística són els que s'estableixen en l'apartat E) de l'annex 1.  
VIII. Objectius d'edificació privada (art. 131.2.e Llei Urbanística Valenciana)  
Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en el PGOU i, si és el cas, els instruments de planejament que han de formular-se amb anterioritat o simultàniament a l'aprovació del programa, adequant estos paràmetres al que indica la LUV i el ROGTU.  
S'estableix l'obligació de simultaniejar la urbanització i l'edificació en el percentatge mínim establit en l'apartat F) de l'annex I.  
IX. Prescripcions tècniques dels documents d'ordenació i gestió (art. 131.2.f Llei Urbanística Valenciana)  
El desenvolupament del sector 17 necessitarà l'ordenació detallada, en principi, conforme a les determinacions previstes en el PGOU i en el concert previ. Conseqüentment, les figures urbanístiques preceptives per al seu desenvolupament consisteixen en:  
- Pla parcial  
- Document de justificació d'integració territorial  
- Estudi sobre el paisatge  
- Estudi acústic.  
- Projecte d'urbanització  
- Projecte de reparcel·lació.  
No obstant això, si s'introduïren variants en què, de manera justificada, es reconsiderara l'ampliació de l'àmbit per a una millor resolució de les connexions externes i de la integració del sector amb el seu entorn, o es modificara l'ordenació estructural o detallada, haurien d'aportar-se les figures complementàries que, si és el cas siguen exigibles.  
X. Prescripcions tècniques del projecte urbanització (art. 131.2.h Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, havent de complir el que estableix l'article 52 del Text Refós de la Llei de Contractes de les Administracions Públiques i del corresponent reglament aprovat pel Reial Decret 1098/2001, de 12 d'octubre. No podrà modificar les previsions del pla que desenvolupa. En cap cas, podrà incloure determinacions sobre l'ordenació, règim del sòl o de l'edificació. Integrarà tots els documents que assenyalen l'article 156.1 de la Llei Urbanística Valenciana i l'article 350 del Reglament d'Ordenació i Gestió Territorial i Urbanística.  
XI. Preu de licitació (art. 286.1.h del Reglament d'Ordenació i Gestió Territorial i Urbanística)  
El preu de licitació, que tindrà caràcter de màxim, i que serveix exclusivament de base per al càlcul de la garantia provisional, és el que estableix l'apartat G) de l'annex I, d'acord amb el que disposa l'article 140.1 de la Llei Urbanística Valenciana.  
XII. Terminis de desenvolupament i execució del programa (art. 131.2.i. Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)  
S'estableixen, en l'apartat H) de l'annex I, els següents terminis màxims per a l'execució de les següents actuacions per part de l'urbanitzador:  
1. Termini màxim per a la selecció de l'empresari constructor de l'obra civil d'urbanització, comptador des de l'aprovació del projecte de reparcel·lació.  
2. Termini màxim per a la presentació del projecte de reparcel·lació.  
3. Termini màxim per a l'execució de les obres d'urbanització comptador des de la selecció de l'empresari constructor.  
4. Termini màxim d'edificació dels solars comptador des de la recepció de les obres d'urbanització.  
XIII. Capacitat per a ser urbanitzador (art. 121 Llei Urbanística Valenciana)  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats, i que complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les disposades en l'article 20 del Text Refós de la Llei de Contractes de les Administracions Públiques.  
3. No podran ser urbanitzadors ni promoure programes d'actuació integrada les persones que hagen participat en la investigació, experimentació, estudi o desenvolupament del Pla d'Acció Territorial o Pla General que afecte l'ordenació de l'àmbit a què es licita.  
XIV. Solvència econòmica i financera (art. 131.2.m Llei Urbanística Valenciana)  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si pertoca, justificant de l'existència d'una assegurança d'indemnització per riscos professionals.  
b) Si es tracta de persones jurídiques, presentació dels comptes anuals o d'un extracte d'estos, en el cas que la seua publicació siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si pertoca, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
XV. Solvència tècnica i professional (art. 131.2.m Llei Urbanística Valenciana)  
1. La justificació de la solvència tècnica i professional de l'urbanitzador s'acreditarà per un o alguns dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que assenyale la mitjana anual de personal, amb indicació, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic de què dispose l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret, l'urbanitzador no està en condicions de presentar la documentació sol·licitada per l'Ajuntament, podrà acreditar la solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en este cas davant de l'Ajuntament que disposarà dels mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. El que s'ha dit adés s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.  
XVI. Garanties  
1. Les persones que desitgen participar en el procediment de licitació d'un programa d'actuació integrada hauran de constituir, en la forma i als efectes establits en el Text Refós de la Llei de Contractes de les Administracions Públiques, una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat que estableixen els apartats G) i H) de l'annex I.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que es constituirà en la forma i als efectes disposats en el Text Refós de la Llei de Contractes de les Administracions Públiques, s'estableix en un 10 per cent del valor de les càrregues d'urbanització, IVA no inclòs, del programa d'actuació integrada aprovat. S'ingressarà en un termini màxim de 15 dies comptador des de la notificació de l'acord d'aprovació i adjudicació del programa.  
5. Pertocarà elevar la garantia definitiva al 20 per cent en els supòsits d'aprovació de programes d'actuació integrada en què les càrregues urbanístiques es troben sotmeses en presumpció de temeritat calculada en els termes establits en la legislació de contractes de les administracions públiques.  
XVII. Presentació de proposicions  
1. Les persones que desitgen prendre part en la licitació hauran de presentar, en el termini i lloc que estableix l'apartat I) de l'annex I, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que els represente, i indicant-hi el nom i cognoms o raó social del proponent amb la següent documentació, en idioma castellà o valencià:  
Sobre A. Alternativa tècnica; es presentarà obert.  
Sobre B. Proposició juridicoeconòmica; es presentarà en sobre tancat.  
La documentació que figura en estos sobres serà objecte de valoració als efectes d'aprovació del programa i adjudicació de la condició d'urbanitzador.  
Sobre C. Es presentarà amb el títol de Documentació, i contindrà la documentació següent:  
a. Si concorre una societat mercantil, haurà de presentar una escriptura de constitució inscrita al Registre Mercantil.  
b. Si es tracta d'una agrupació d'interés urbanístic, es presentarà una escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.  
c. Les persones que compareguen o firmen proposicions en nom d'un altra o en representació d'una societat o persona jurídica, presentaran una escriptura de poder inscrita, si és el cas, al Registre Mercantil o registre públic corresponent.  
d. Quan l'oferent actue en nom propi i siga empresa individual, haurà de presentar el DNI o una fotocòpia legalitzada d'este.  
e. Resguard acreditatiu d'haver constituït la garantia provisional en els termes exigits en la base XVI.  
f. Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, així com d'estar al corrent en el compliment de les obligacions tributàries i amb la Seguretat Social imposades per les disposicions vigents.  
g. Els documents que acrediten els requisits de solvència tècnica i professional, econòmica i financera.  
h. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, puguen sorgir durant el procediment d'adjudicació i durant el desenvolupament i execució del programa d'actuació integrada, amb la renúncia expressa, si pertoca, al fur jurisdiccional estranger que puga correspondre-li.  
i. Declaració jurada o acta notarial acreditativa d'haver-se efectuat o intentat efectuar els avisos a què es refereix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos aspectes.  
j. En cas de concórrer a la licitació diverses empreses, compromeses a la constitució d'una unió temporal, cada una haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'estes, i designant la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ja ho ha fet individualment o figura en més d'una agrupació. L'incompliment d'estes normes comportarà la no-admissió de totes les propostes de programa presentades per este.  
3. Si l'últim dia del termini de presentació de proposicions és dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i depositarà una còpia d'estos a la seu de l'Ajuntament, exposant-los al públic pels seus propis mitjans, mitjançant la inserció d'un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només als efectes de la presentació d'al·legacions.  
XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
a) Identificació del document de planejament que regule l'ordenació detallada que es desenvolupa, si este ja va ser aprovat amb anterioritat al present concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.  
b) Àmbit de l'actuació. Es permetrà la redelimitació de l'àmbit territorial a programar per part de l'alternativa tècnica sempre que es donen les condicions establides en l'article 122 ROGTU. Si no n'hi ha una previsió expressa, únicament s'efectuarà quan tinga com a objecte l'ampliació de la xarxa primària i secundària prevista en el planejament vigent, així com quan la seua extensió siga necessària per a connectar-la a les xarxes de serveis existents. En tot cas, s'ha d'assegurar el suplement de dotacions de xarxa primària i de xarxa secundària que puga exigir l'ampliació i la seua integració deguda en l'estructura urbanística del pla.   
c) Justificació del compliment de les condicions d'integració de l'actuació amb l'entorn.  
d) Existència o no d'una agrupació d'interés urbanístic i, si és el cas, estatuts i acords socials d'esta.  
e) Terminis que es proposen per al desenvolupament de l'actuació, determinant tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen conforme al que disposa l'article 124. de la Llei Urbanística Valenciana, amb la indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si és el cas.  
i) Inventari preliminar de les construccions, plantacions i instal·lacions, la demolició, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables l'import de les quals, fins i tot sent transferibles als propietaris, no es puga determinar per la concurrència d'ofertes.  
k) Si la proposta de programa modifica l'ordenació estructural, haurà d'incorporar la documentació establida per a tals supòsits en la Llei Urbanística Valenciana.  
l) Haurà d'incloure el compromís del licitador d'edificar de forma simultània a l'execució de la urbanització un percentatge mínim establit en l'apartat F) de l'annex I.  
ll) Haurà d'aportar-se la documentació d'estudi d'inundabilitat del sector, amb les propostes i previsions adaptades i ajustades als estudis d'inundabilitat del terme municipal, el Patricova i, en especial, el projecte de canalització de la rambla del riu Gallinera; tota esta documentació figura a l'Ajuntament d'Oliva.  
XIX. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als següents aspectes, de conformitat amb el que estableix l'apartat K) de l'annex I:  
A. Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B. Indicació de les magnituds urbanístiques rellevants establides pel planejament que incidisquen en la determinació dels drets d'adjudicació.  
C. Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb qui tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques resultants que s'adjudiquen després de la reparcel·lació.  
D. Full resum de les dades econòmiques rellevants segons el model que s'aprove reglamentàriament.  
E. Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant cada projecte, a què es refereix l'article 168.1.c de la Llei Urbanística Valenciana.  
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents als conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes esmentats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a transferir, com a màxim, als propietaris afectats pels conceptes anteriorment esmentats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte dels propietaris acollits a la dita modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que s'hi acullen, si és el cas, estiguen recolzades per una entitat financera degudament registrada.  
F. Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Totes les magnituds econòmiques s'expressaran per metre quadrat de sòl i de sostre. Es farà la indicació que els imports seran revisats quan es determinen quanties definitives corresponents a les despeses variables de l'article 126.j de la LUV.  
3. La proposició juridicoeconòmica es presentarà degudament firmada i datada.  
4. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XX. Admissibilitat de variants (art. 131.2.9. de la Llei Urbanística Valenciana)  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.  
2. No es consideraran variants, i per això seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. S'admet la presentació de variants.  
4. Cada aspirant a urbanitzador podrà presentar una única variant.  
5. La presentació d'una variant en cap cas legitimarà la presentació d'una nova proposició juridicoeconòmica.  
6. L'Ajuntament podrà triar, d'entre l'alternativa original i la variada, aquella que millor satisfaça els interessos públics, a la qual s'aplicarà la proposició juridicoeconòmica formulada, sense poder modificar en cap cas el contingut de les bases particulars.  
7. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar una alternativa tècnica, que no es considerarà variant del seu avanç de programació; tot això ajustant-se al que disposen les bases generals i particulars que regulen el procediment.  
XXI. Criteris d'adjudicació (art. 286.1.j del Reglament d'Ordenació i Gestió Territorial i Urbanística)  
Es valoraran de forma independent l'alternativa tècnica i la proposició juridicoeconòmica. La puntuació mínima que haurà de superar l'alternativa tècnica per a poder ser valorada la corresponent proposició juridicoeconòmica serà el 60% de la puntuació prevista, és a dir 60 punts; per això, en el cas que cap de les proposicions arribe a esta puntuació, es declararà desert el concurs. D'altra banda, no pertocarà analitzar les proposicions juridicoeconòmiques que es referisquen a les alternatives tècniques que no superen els 30 punts. Els criteris de baremació són els establits en l'apartat L) de l'annex I.  
XXII. Adjudicació del programa (art. 286.1.h del Reglament d'Ordenació i Gestió Territorial i Urbanística)  
1. El programa d'actuació integrada s'aprovarà condicionat a l'efectiva realització de les obres d'urbanització.  
2. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes establits en la base XVI de les presents bases particulars i aportar un certificat positiu d'estar al corrent de les seues obligacions tributàries i amb la Seguretat Social, així com un resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessaris per a realitzar l'actuació i la totalitat del cost de les obres d'urbanització complementàries.  
XXIII. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en un document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'hi annexarà un exemplar de les bases particulars de programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
3. Si per una causa imputable a l'urbanitzador no es pot formalitzar el contracte dins del termini indicat, l'Ajuntament podrà acordar-ne la resolució, seguint a este efecte el procediment establit en el Text Refós de la Llei de Contractes de les Administracions Públiques.  
XXIV. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador haja procedit a complir-lo de forma total mitjançant la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de tots els certificats d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències observades, amb la indicació del termini per al seu compliment, que es consignarà en una acta de recepció provisional.  
A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències observades, l'Ajuntament estendrà una acta de recepció definitiva que acreditarà el compliment del contracte i la seua extinció, i llavors començarà el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense haver-hi una resposta administrativa expressa, o des que queden obertes a l'ús públic.  
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que s'hi manifesten. Finalitzat este període, pertocarà la devolució de les garanties prestades per l'adjudicatari.  
XXVI. Resolució  
1. Són causes de resolució del contracte les que estableix el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres disposades en la legislació general aplicable a les seues relacions amb l'administració.  
2. Són també causes de resolució del contracte per causes imputables a l'urbanitzador, les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació dins del termini de la garantia definitiva.  
d) La no-formalització del contracte dins del termini.  
e) La demora injustificada en el compliment dels terminis fixats en les bases generals i particulars de programació, i la resta de terminis que estableix la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o abandó quan el desenvolupament i execució del programa d'actuació haja deixat de produir-se o no es desenvolupe amb la regularitat adequada o amb els mitjans humans o materials precisos per a la seua execució normal dins del termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptador des del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o haja posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercir plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per una causa justificada d'interés públic, sense perjudici de les compensacions econòmiques que comporte i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en una causa legal que implique un increment de l'import de les càrregues previst en la proposició juridicoeconòmica superior al 20 per 100.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendran per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte quan s'acordà el programa d'actuació i que facen legalment inviable la prossecució d'esta, sense perjudici de les compensacions que pertoquen, si és el cas, o de la possibilitat d'esmenar les seues previsions, si això fóra possible, sense desvirtuar-les substancialment.  
n) Incórrer el contractista, durant la vigència del contracte en alguna de les prohibicions de contractar que estableix l'article 20 de la Llei de Contractes de les Administracions Públiques.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per esta llei.  
q) L'incompliment d'alguns dels compromisos oferits.  
r) La caducitat del programa per transcurs del termini total per a executar-lo i, si és el cas, la pròrroga.  
s) El mutu acord entre l'Ajuntament i l'urbanitzador, sense perjudici de les indemnitzacions que, si és el cas, pertoquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
3. Seran causes de resolució del contracte per causes imputables a l'Ajuntament:  
a) La suspensió, per una causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.  
b) El desistiment o la suspensió del contracte per un termini superior a un any acordada per l'Ajuntament.  
4. Per a la resolució del contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge.  
5. L'Ajuntament, en el moment de resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
6. La resolució de l'adjudicació serà acordada per l'Ajuntament, amb l'audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen; això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXVII. Prerrogatives de l'administració (art. 286.1.e del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar-ne els efectes.  
XXVIII. Jurisdicció competent (art. 286.1.f del Reglament d'Ordenació i Gestió Territorial i Urbanística)  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'urbanitzador seleccionat en pública concurrència.  
ANNEX I  
A) Objecte del contracte  
És objecte del contracte la programació dels terrenys que integren el sector 17, classificats com a sòl urbanitzable industrial, del Pla General d'Ordenació Urbana d'Oliva, sector est redelimitat en les determinacions del document de concert previ aprovat pel Ple de l'Ajuntament d'Oliva de data 4 d'abril de 2005.  
Àmbit d'actuació: es correspon amb els terrenys delimitats en el PGOU de 1982, delimitats per les determinacions del concert preu sector 17 sòl industrial, aprovat pel Ple de l'Ajuntament d'Oliva.  
El sector 17 té una superfície de 232.875 m²s (segons document de concert previ) i els límits següents:  
Nord: autopista A-7  
Sud: amb sòl no urbanitzable de protecció viària.  
Est: amb sòl industrial del sector 4.  
Sud-est: amb sòl urbà del polígon industrial Jovades.  
Nord-oest: amb sòl no urbanitzable i barranc de la Gallinera.  
El programa haurà d'incloure els esmentats terrenys i els necessaris per a garantir una adequada integració a l'entorn així com la resolució de les seus connexions que calguen.  
B) Ordenació urbanística  
Esta programació desenvoluparà les directrius del Pla General d'Ordenació Urbana vigent, aprovat definitivament per la Comissió Territorial d'Urbanisme amb data 30 de novembre de 1982, que es va redactar, va tramitar i va aprovar d'acord amb la normativa urbanística vigent en aquella data, inclosa en la Llei de Sòl de 1976 i el Reglament de Planejament de 1978. Actualment, el PGOU es troba en tràmit de revisió, havent-se aprovat el concert previ en el Ple de l'Ajuntament d'Oliva en data 4 d'abril de 2005. Es redelimita el sector 17 segons les determinacions previstes en el concert previ per a la seua connexió i integració amb el sòl urbà industrial ja urbanitzat, que confronta amb este sector.  
C) Paràmetres d'edificabilitat  
Superfície total del sector (SS): 232.875 m²s.  
Superfície computable del sector (SCS): 232.875 m²s  
Índex d'edificabilitat bruta (IEB): 0,60 m²t /m²s  
Edificabilitat bruta: 139.725 m²t  
Àrea de repartiment: 232.875 m²s  
Aprofitament tipus: 0,09 m²t/m²s  
Aprofitament objectiu: 139.725 m²t  
Aprofitament subjectiu: 125.752,5 m²t  
Gestió: indirecta  
Usos i tipologies  
Ús dominant: Industrial aïllada  
Usos compatibles: Magatzem, habitatges (porter, seguretat...), oficines de les indústries, aparcaments.  
Usos prohibits: Els no assenyalats  
Tipologia: Bloc exempt o adossat. Dues plantes  
Condicions  
Desenvolupament:  
1. Els estàndards de dotacions hauran d'adaptar-se a la LUV i ROGTU.  
2. L'actuació es pot dur a terme sempre que es complisquen les condicions de connexió i integració previstes en esta fitxa.  
3. Tot el sector constitueix una unitat d'execució. En cas de subdivisió, s'exigirà una proporcionalitat entre el sòl dotacional i la superfície de cada una de les unitats previstes.  
Connexió i integració:  
1. En les connexions amb la CN-332 caldrà ajustar-se al que determinen els serveis de Diputació.  
2. La xarxa de sanejament serà separativa i haurà de connectar-se a la xarxa existent.  
D) Criteris i objectius territorials  
· Per a assolir la sostenibilitat s'ha de plantejar una utilització racional del sòl, que ho serà dins del marc dels sòls de previsible desenvolupament que defineix el Pla General, que és l'instrument idoni per a delimitar el marc d'ocupació del territori.  
· Haurà de garantir-se la disponibilitat de recursos hídrics així com la prevenció de riscos naturals o induïts.  
· En les alternatives tècniques haurà de considerar-se la integració del paisatge, la millora dels entorns urbans i la qualitat dels equipaments i dotacions publiques.  
· Serà de summa importància preveure les necessitats d'accés a la zona industrial.  
4. Termini màxim d'edificació dels solars comptador des de la recepció de les obres d'urbanització: cinc anys.  
E) Criteris d'ordenació urbanística  
Cada una de les alternatives que es presenten marcaran els seus criteris d'ordenació urbanística que estimen oportú per a la solució tècnica que plantegen; no obstant això, caldrà ajustar-se en tot cas al que estableixen els articles 210 del ROGTU, en relació amb els articles 40, 52, i 63 de la LUV.  
F) Objectius de l'edificació.  
El percentatge mínim de solars sobre els quals simultaniejarà la urbanització i l'edificació estarà determinat en cada una de les alternatives tècniques que es presenten, sent el percentatge mínim exigible el 10%.  
G) Preu de la licitació.  
L'estimació de costos prevista per a la realització de les obres d'urbanització (sense comptar despeses d'honoraris, de gestió, generals, benefici urbanitzador, despeses financeres?) ascendeix a la quantitat de nou milions tres-cents quinze mil euros (9.315.00 €).  
H) Garanties  
1. Les persones que desitgen participar en el procediment de licitació del programa d'actuació integrada hauran de constituir, en la forma i als efectes establits en el Text Refós de la Llei de Contractes de les Administracions Públiques, una garantia provisional equivalent al 2 per cent de l'estimació aproximada de les càrregues del programa, la qual ascendeix a la quantitat de cent huitanta-sis mil tres-cents euros (186.300 €).  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que es constituirà en la forma i als efectes establits en el Text Refós de la Llei de Contractes de les Administracions Públiques, s'estableix en un 10 per cent del valor de les càrregues d'urbanització, del programa d'actuació integrada aprovat, ascendint a la quantitat de nou-cents trenta-un mil cinc-cents euros (931.500 €). S'ingressarà en el termini màxim de 15 dies comptador des de la notificació de l'acord d'aprovació i adjudicació del programa.  
I) Presentació de proposicions  
El termini màxim per a presentar proposicions serà de tres mesos comptador des de la publicació de l'anunci de concurs en el Diario Oficial de la Unión Europea (DOUE), i haurà de fer-se a les oficines de l'Ajuntament en horari d'atenció al públic.  
J) Redelimitació de l'àmbit  
La redelimitació de l'àmbit es permetrà quan es produïsquen les condicions establides en l'article 122.2 ROGTU  
K) Proposició juridicoeconòmica  
(Vegeu base XIX).  
En la proposició juridicoeconòmica hauran d'establir-se les relacions entre l'urbanitzador i els propietaris. Es plasmaran la modalitat de retribució.  
El mode, condicions i terminis per a la possibilitat d'optar per la retribució en metàl·lic establiran els drets d'adjudicació segons la parcel·la d'aportació, establint la mínima per a ser adjudicatari de l'aprofitament subjectiu, i les parcel·les mínimes d'eixida.  
Es detallaran els terrenys a disposició de l'urbanitzador.  
Hauran de quedar definits els següents elements econòmics:  
· Pressupost de licitació,  
· Cost dels projectes tècnics.  
· Despeses de gestió.  
· Benefici de l'urbanitzador, que no haurà de sobrepassar el 10% sobre la suma dels anteriors conceptes.  
· Import de les càrregues d'urbanització.  
· Coeficient de canvi i preu del sòl a l'efecte de canvi i de determinar la retribució en espècie i el plantejament, en cas d'existir, d'algun tipus de finançament a l'efecte de pagar les càrregues d'urbanització.  
L) Criteris d'adjudicació. Ponderació  
1. Alternativa tècnica 100  
€ Qualitat tècnica de l'ordenació proposada: 50  
€ Resolució adequada de la integració de l'actuació al seu entorn i millor estructuració de les dotacions públiques i espais lliures: 20   
- Qualitat tècnica de les solucions proposades per a les obres d'urbanització: 8  
- Termini d'execució del programa d'actuació: 5  
- Compromís d'edificació simultània a la urbanització per damunt del mínim legalment exigible: 2,5  
- Mitjans per al control de cada una de les prestacions que constitueixen el programa 2,5  
- Inversió en programes de restauració paisatgística o d'imatge urbana dins de l'àmbit del programa, com a objectius complementaris seus, d'acord amb les directrius establides en els articles 30 a 35 de la Llei 4/2004, d'Ordenació del Territori i Protecció del Paisatge. 2,5  
- Major superfície dins de l'àmbit de l'actuació i disposició de l'urbanitzador, pròpia o de tercers amb els qui tinga contracte suficient, que haja de quedar afecta, amb garantia real inscrita al Registre de la Propietat, al compliment de les obligacions pròpies d'este urbanitzador per a assegurar l'execució dels objectius del programa. 6  
- Compromisos addicionals voluntaris.  
Mesures de foment, adquisició i conservació Patrimoni Històric. Aportacions econòmiques/oferiment d'immobles. En l'àmbit de l'Àrea de Rehabilitació del Pla director del Palau Comtal d'Oliva. 3  
2. Proposició jurídic econòmica 100  
€ Import de les càrregues d'urbanització, expressat en ?/m²t d'edificabilitat. 30  
€ Coeficient de canvi a l'efecte de pagament en terrenys especificat en l'article 127.2.f Llei Urbanística Valenciana 65  
€ Compromisos financers per a l'execució de les obligacions complementàries assumides voluntàriament i a càrrec seu per l'urbanitzador: 5  
ANNEX II  
Model de presentació de les proposicions   
de programa d'actuació integrada  
(Indiqueu ajuntament al qual es dirigeix la instància) ...  
(Nom i cognoms) ..., amb domicili a estos efectes a ... i proveït del DNI ..., actuant en nom propi i dret (o en representació d ...), amb domicili a ... i CIF ..., davant d'este Ajuntament comparec i  
EXPOSE  
I. Que estic assabentat de l'anunci del concurs que regirà en el procediment per a l'adjudicació del programa d'actuació integrada que té com a objecte ..., així com de les bases generals i particulars de programació.  
II. Que complisc (o l'entitat a què represente compleix) tots els requisits i obligacions exigits per la normativa vigent i per les bases generals de programació i bases particulars de programació per a l'adjudicació del present contracte.  
III. Que a este efecte, mitjançant el present escrit adjunte els sobres denominats sobre A, sobre B, i sobre C, exigits en les bases particulars de programació.  
IV. Que, a més, mitjançant el present escrit adjunte una còpia dels documents protocol·litzats que han de sotmetre's a informació al públic, així com el text de l'anunci d'informació pública perquè s'inserisca al tauler d'anuncis de l'Ajuntament durant el termini d'exposició al públic.  
V. Les notaries on hauran de remetre's les al·legacions presentades són ... .  
Que en virtut del que he exposat, a l'Ajuntament  
SOL·LICITE participar en el procediment de licitació del contracte en relació amb el Programa d'Actuació Integrada ..., número d'expedient ... .  
Oliva, ... d ... de 200... .  
Tercer. Ordenar la publicació de l'anunci de concurs de programació al tauler d'anuncis d'este Ajuntament, així com en el Diario Oficial de la Unión Europea i en el Diari Oficial de la Comunitat Valenciana, a l'empara del que disposen els articles 132.2 de la LUV i 291 del Decret 67/2006, de 19 de maig.  
Cosa que es fa pública als efectes establits en l'article 131.2 de la Llei 16/2005, i es fa saber que contra les bases transcrites podrà interposar-se, potestativament, un recurs de reposició davant del Ple de l'Ajuntament en el termini d'un mes comptador des de l'endemà de la publicació del present anunci. Podrà interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació del present anunci en el Diari Oficial de la Comunitat Valenciana.  
Oliva, 27 de juny de 2007.- L'alcalde: Salvador Fuster Mestre.